**191**

Na osnovu člana 39. tačka f) Ustava Hercegovačko-neretvanskog kantona („Službene novine HNK“, broj: 2/98, 3/98, 4/00 i 7/04), Skupština Hercegovačko-neretvanskog kantona je na sjednici održanoj 22.05.2020. godine, donijela

ZAKON

O UBLAŽAVANJU NEGATIVNIH EKONOMSKIH POSLJEDICA IZAZVANIH EPIDEMIJOM KORONAVIRUSA (COVID-19) I PODRŠKI EKONOMIJI NA PODRUČJU HERCEGOVAČKO-NERETVANSKOG KANTONA

**DIO PRVI - OPĆE ODREDBE**

**Član 1.**

**(Predmet Zakona)**

 Ovim Zakonom propisuju se: subvencionisanje najniže neto plaće, subvencije poreza na dohodak i posebnih naknada, subvencije kamata na kreditne plasmane privredi, obustava obračuna i plaćanja koncesione naknade i naknade za zakup poljoprivrednog zemljišta, oslobađanje boravišne takse i članarine TZ, oslobađanje od plaćanja kantonalnih administrativnih i sudskih taksi, umanjenje dotacija/granta za finansiranje političkih organizacija/stranaka, umanjenje plata, umanjenje naknada za rad komisija, umanjenje naknada za rad upravljačkih tijela, uspostava Stabilizacijskog fonda, izvori sredstava i način korištenja, izvještavanje, a sve u cilju podrške održivosti privrede, kao i za održanje stabilnosti Budžeta i vanbudžetskih fondova Hercegovačko-neretvanskog kantona.

**Član 2.**

**(Primjena Zakona)**

 (1) Odredbe ovoga Zakona odnose se na sve poslovne subjekte koji ispunjavaju uslove propisane ovim Zakonom, što će se definisati javnim pozivom.

 (2) Ukoliko su drugi zakoni na nivou HNK u suprotnosti s ovim Zakonom, primjenjivat će se ovaj Zakon.

**DIO DRUGI - MJERE ZA UBLAŽAVANJE NEGATIVNIH POSLJEDICA I PODRŠKI PRIVREDI**

**Član 3.**

 **(Subvencionisanje najniže neto plate)**

1. Subvencionisanja određenog iznosa, a najviše do visine najniže neto plate na nivou Federacije Bosne i Hercegovine po svakom zaposlenom vrši se u skladu s odredbama ovoga Zakona iz sredstava Budžeta Hercegovačko-neretvanskog kantona.
2. Pravo na subvencionisanje iz stava (1) imaju svi poslovni subjekti kojima je naredbama štaba civilne zaštite zabranjen rad u cijelosti zbog posljedica uzrokovanih epidemijom COVID-19.
3. Pravo na subvencionisanje iz stava (1) imaju i svi poslovni subjekti kojima je osnovna djelatnost turizam i ugostiteljstvo, koju obavljaju u skladu sa Zakonom o turističkoj djelatnosti i Zakonom o ugostiteljskoj djelatnosti HNK, kojima je djelimično zabranjen rad-klasifikacija 55 i 79, zbog posljedica uzrokovanih epidemijom COVID-19.
4. Pravo na subvencionisanje iz stava (1) imaju svi poslovni subjekti uz uslov da su izmirili obaveze za doprinose i porez na dohodak uz isplaćene plaće zaključno s februarom 2020. godine, i da je zadržan broj prijavljenih radnika za vrijeme zabrane rada.
5. Vrijeme trajanja subvencionisanja najniže neto plate, u skladu s odredbama ovoga Zakona, je od dana početka zabrane odnosno djelimične zabrane rada pa do dana prestanka zabrane odnosno djelimične zabrane rada za djelatnosti.
6. Odluku o utvrđivanju određenog iznosa, a najviše do visine najniže neto plate u smislu ovog člana donosi Vlada, na prijedlog Ministarstva finansija, pojedinačno za svaki mjesec za koji se ostvaruje pravo na subvenciju.

**Član 4.**

**(Subvencije poreza na dohodak i posebnih naknada)**

1. Subvencionisanja poreza na dohodak i posebnih naknada vrše se u skladu s odredbama ovoga Zakona iz sredstava Budžeta Hercegovačko-neretvanskog kantona.
2. Pravo na subvenciju iz stava (1) imaju svi poslovni subjekti koji su ostvarili pravo na subvenciju iz člana 3. stav (2) i (3) ovoga Zakona.

**Član 5.**

**(Subvencije kamata na kreditne plasmane privredi)**

Sredstva izdvojena po ovom Zakonu mogu se koristiti na način subvencionisanja kamata za korisnike kredita. Vlada Hercegovačko-neretvanskog kantona će napraviti aranžman s Razvojnom bankom Federacije BiH ili sa nekom drugom bankom, uz uslove da se namjena konkretnih kredita odnosi na reprogram postojećih kredita, nabavku robe i opreme, sirovine i repromaterijala, isplata bruto plata radnicima za period s početkom proglašenja stanja „prirodne nesreće“ proglašene na nivou Bosne i Hercegovine, isplata drugih obaveza po osnovu direktnih i/ili indirektnih poreza.

Izbor banke u postupku pravljenja aranžmana Vlade će biti izvršen na osnovu kriterija ponuđenih povoljnijih uslova za korisnike kredita kada je u pitanju kamata i ročnost, te opredjeljenja banke za vlastito sudjelovanje u povećanoj raspoloživosti finansijskih sredstava u smislu kreditiranja.

Član 6.

 (Oslobađanje plaćanja dijela tekuće (godišnje) koncesione naknade)

1. Koncesionari koji na dan stupanja na snagu ovog Zakona imaju sklopljen ugovor o

koncesiji u kojima je Vlada Hercegovačko-neretvanskog kantona koncesor, oslobađaju se plaćanja dijela tekuće (godišnje) koncesione naknade za korištenje predmeta koncesije.

1. Oslobađanje plaćanja naknade iz stava (1) ovog člana vrši se za 2020. godinu u

visini od 50% naknade koja čini prihod Budžeta Hercegovačko-neretvanskog kantona, odnosno 45% ukupno propisane naknade, uz uslov da su izmirene sve obaveze po koncesionim naknadama iz prethodne godine.

(3) Izuzetno od stava 1. i 2. ovog člana, koncesionari u oblasti turizma koji na dan stupanja na snagu ovog Zakona imaju sklopljen ugovor oslobađaju se plaćanja u cjelosti koncesione naknade na godišnjem nivou i to u dijelu koji pripada Kantonu, uz uslov da su izmirene sve obaveze po koncesionim naknadama iz prethodne godine.

**Član 7.**

**(Oslobađanje plaćanja zakupnine za zakup poljoprivrednog zemljišta)**

 (1) Zakupoprimci koji na dan stupanja na snagu ovog Zakona imaju sklopljen ugovor o zakupu poljoprivrednog zemljišta u Hercegovačko-neretvanskom kantonu kao Zakupodavcem, oslobađaju se plaćanja zakupnine na godišnjem nivou i to dijela koji pripada Kantonu.

 (2) Oslobađanje plaćanja zakupnine iz stava (1) ovog člana odnosi se na 2020. godinu, uz uslov da su izmirene sve obaveze po zakupima iz prethodne godine.

Član 8.

 (Oslobađanje plaćanja boravišne takse i članarine TZ)

1. Pravna i fizička lica kojima je osnovna djelatnost turizam i ugostiteljstvo, u skladu sa Zakonom o turističkoj djelatnosti i Zakonom o ugostiteljskoj djelatnosti HNK, oslobađaju se plaćanja članarine Turističkoj zajednici HNK za 2020. godinu.

(2) Pravna i fizička lica obaveznici plaćanja boravišne takse oslobađaju se plaćanja boravišne takse Turističkoj zajednici HNK u periodu od 90 dana od stupanja na snagu ovog Zakona.

# Član 9.

(Oslobađanje od plaćanja kantonalnih administrativnih i sudskih taksi)

1. Poslovni subjekti oslobađaju se obaveza plaćanja administrativnih taksi kod organa uprave i pravnih lica koja imaju javna ovlaštenja na području Kantona.
2. Poslovni subjekti oslobađaju se obaveza plaćanja sudske takse za prijavu upisa privrednog društva u sudski registar, za rješenje o upisu u sudski registar kada se više privrednih društava pripaja u jedno privredno društvo, za rješenje o upisu ovlaštene osobe za zastupanje privrednog društva u sudski registar, za prijedlog da se otvori postupak stečaja ili likvidacije i prijavu povjerilaca u postupku stečaja ili likvidacije.
3. Oslobađanje plaćanja obaveza iz stava (1) i (2) traje do kraja 2020. godine.

# Član 10.

# (Umanjenje dotacija/granta za finansiranje političkih organizacija/stranaka)

Političke organizacije/stranke koje se finansiraju iz Budžeta Hercegovačko-neretvanskog kantona umanjuje se iznos dotacija/granta za iznos od 20% do kraja 2020. godine.

# Član 11.

# (Umanjenje plata)

Osnovica za izračun plata izabranih dužnosnika, nosilaca izvršnih funkcija HNK te njihovih savjetnika u Hercegovačko-neretvanskom kantonu, kao i imenovanih i odgovornih lica u vanbudžetskim fondovima, za mjesece maj i juni 2020. godine umanjuje se u iznosu od 20%.

# Član 12.

# (Umanjenje naknada za rad komisija)

Članovima komisija koje osnivaju/imenuju Skupština, Vlada Hercegovačko-neretvanskog kantona, ministarstva, uredi, stručna služba, uprave i upravne organizacije, kao i komisije u vanbudžetskim fondovima umanjuje se naknada za rad za iznos od 50%, do kraja 2020.godine.

**Član 13.**

**(Umanjenje naknada za rad upravljačkih tijela)**

Članovima nadzornih odbora, upravnih vijeća i drugim kolektivnim upravljačkim tijelima koje imenuje Skupština Hercegovačko-neretvanskog kantona ili Vlada Hercegovačko-neretvanskog kantona, umanjuje se naknada za rad za iznos od 50%, do kraja 2020.godine.

**Član 14.**

**(Održavanje stabilnosti Budžeta)**

U cilju održavanja stabilnosti i pravovremenih isplata iz Budžeta HNK, a imajući u vidu posljedice pada prihoda izazvanih stanjem nesreće, nedostajuća sredstva će se osigurati uštedama u okviru Budžeta HNK za 2020. godinu, transferima viših nivoa vlasti, kao i sredstvima primljenim od međunarodnih institucija i donatora.

**Član 15.**

 **(Uspostava Stabilizacijskog fonda)**

1. Ovim Zakonom uspostavlja se Stabilizacijski fond u okviru Budžeta HNK (u daljem tekstu: Fond).
2. Sredstva Fonda za potrebe planiraju se na posebnom podračunu u okviru Jedinstvenog računa trezora Kantona, te u Budžetu u okviru razdjela 16, Ministarstvo finansija, i koristit će se za realizaciju mjera iz članova 3., 4. i 5. ovog Zakona.
3. Upravljanje Fondom vrši interresorna komisija koju imenuje Vlada HNK. Zadatak Komisije je da utvrdi Program utroška sredstva od subvencija iz članova 3. i 4. koji obavezno sadržava kriterije i procedure za dodjelu sredstva, te tekst javnog poziva.
4. Vlada HNK na prijedlog Komisije usvaja Program utroška sredstva od subvencija i donosi konačnu odluku o odabiru korisnika sredstava iz članova 3., 4. i 5.
5. Vlada HNK je obavezna Skupštini Hercegovačko-neretvanskog kantona u roku od 3 mjeseca od dana stupanja na snagu ovog Zakona dostaviti izvještaj o upravljanju Fondom.

**DIO TREĆI - IZVORI SREDSTAVA ZA SUBVENCIJE**

**Član 16.**

**(Izvori sredstava)**

1. Sredstva za Stabilizacijski fond koji će služiti za subvencije iz člana 3., 4 i 5. ovog Zakona, osigurat će se u Budžetu Hercegovačko-neretvanskog kantona za 2020. godinu (u daljem tekstu: Budžet).
2. Strukturu sredstava iz stava (1) ovog člana čine sredstva izdvojena na namjenskim računima po propisima donesenim na nivou Hercegovačko-neretvanskog kantona, s ESCROW računa, te sredstva koja će u rebalansu Budžeta Hercegovačko-neretvanskog kantona biti izdvojena iz programa i projekata koji se neće ili će se djelimično realizovati u 2020. godini, kao i sredstva primljena od međunarodnih institucija i donatora.
3. Ne postoji obaveza vraćanja namjenskih sredstva utrošenih na ovaj način na posebne podračune u Budžetu Hercegovačko-neretvanskog kantona.

**DIO ČETVRTI – IZVJEŠTAVANJE**

**Član 17.**

**(Izvještavanje o utrošku sredstava)**

(1) Korisnici subvencije obavezni su dodijeljena sredstva koristiti namjenski i dostaviti izvještaj o utrošku odobrenih sredstava, u roku od 30 dana od dana doznačavanja sredstava na transakcijski račun korisnika subvencije.

(2) Svi izvještaji bit će javno objavljeni na stranicama Vlade Hercegovačko-neretvanskog kantona.

**DIO PETI - PRELAZNE I ZAVRŠNE ODREDBE**

**Član 18.**

**(Obaveza donošenja provedbenih akata)**

1. Vlada Hercegovačko-neretvanskog kantona će u roku od 8 dana od dana stupanja na snagu ovog Zakona donijeti uputstva iz člana 3. i 4. ovoga Zakona.
2. Vlada Hercegovačko-neretvanskog kantona će putem nadležnih ministarstva s koncesionarima i zakupcima u roku od 30 dana od dana stupanja na snagu ovog Zakona sklopiti anekse ugovora o koncesiji i zakupu kojim će regulisati međusobne odnose u skladu s odredbama člana 6. i 7. ovoga Zakona.
3. Vlada Hercegovačko-neretvanskog kantona će u roku od osam dana od dana stupanja na snagu ovog Zakona donijeti provedbene akte koji će regulisati oslobađanja iz člana 8. i 9. ovoga Zakona.
4. Vlada Hercegovačko-neretvanskog kantona će u roku od osam dana od dana stupanja na snagu ovog Zakona donijeti provedbene akte iz člana 10, 11, 12. i 13. ovog Zakona.
5. Nadležna tijela vanbudžetskih fondova, javnih ustanova, agencija i drugih pravnih lica čiji je osnivač Hercegovačko-neretvanski kanton ili Hercegovačko-neretvanski kanton vrši upravljačka prava u roku od osam dana od dana stupanja na snagu ovoga Zakona, donijet će provedbene akte iz člana 11, 12. i 13. ovoga Zakona.

 **Član 19.**

**(Stupanje na snagu)**

 Ovaj Zakon stupa na snagu narednog dana od dana objavljivanja u „Službenim novinama Hercegovačko-neretvanskog kantona“ i primjenjivat će se do proglašenja prestanka stanja nepogode, a najduže do kraja 2020. godine.

Bosna i Hercegovina

Federacija Bosne i Hercegovine

HERCEGOVAČKO-NERETVANSKI KANTON

S K U P Š T I N A

Broj: 02-01-042/20

Mostar, 22.05.2020. godine

PREDSJEDAVAJUĆI

Šerif Špago,s.r.